LIGJ
Nr. 32/2019

PËR DISA NDRYSHIME DHE SHTESA NË LIGJIN NR. 157/2013, “PËR MASAT KUNDËR FINANCIMIT TË TERRORIZMIT”, TË NDRYSHUAR
 
	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 157/2013, “Për masat kundër financimit të terrorizmit”, të ndryshuar, bëhen ndryshimet dhe shtesat si më poshtë: 

Neni 1

	Në nenin 3 bëhen këto ndryshime:
	1. Në pikën 1, fjalia e parë ndryshohet si më poshtë:
	“Bllokim i përkohshëm” është ndalimi i çdo transaksioni, shërbimi financiar apo të tjera të lidhura, pjesëmarrjeje në transferimin, shndërrimin, tjetërsimin ose lëvizjen e fondeve e të pasurive të tjera, për pasuri të luajtshme apo të paluajtshme, sipas kushteve dhe kohëzgjatjes së vlefshmërisë të veprimeve të ndërmarra nga organet përkatëse, në përputhje me këtë ligj.”.
	2. Në pikën 2, fjalia e parë ndryshohet si më poshtë:
	“Sekuestrim” është ndalimi i çdo transaksioni, shërbimi financiar apo të tjera të lidhura, pjesëmarrjeje në transferimin, shndërrimin, tjetërsimin ose lëvizjen e fondeve dhe të pasurive të tjera, për pasuri të luajtshme apo të paluajtshme, sipas kushteve dhe kohëzgjatjes së vlefshmërisë të veprimeve të ndërmarra nga organet përkatëse, në përputhje me këtë ligj.”. 
	3. Në fjalinë e parë, të pikës 3, fjalët “janë pasuritë financiare, depozitat monetare dhe pronat” zëvendësohen me fjalët “janë pasuritë e çdo lloji, të përfshira, por pa u kufizuar në ato financiare, depozitat monetare, burimet ekonomike dhe pasuritë”.
	4. Pas pikës 7 shtohet pika 8 me këtë përmbajtje:
	“8. “Ngrirja e përkohshme” është ndalimi i transferimit, shndërrimit, disponimit apo lëvizjes së çfarëdo fondi ose pasurie tjetër të zotëruar apo kontrolluar nga personi ose enti i shpallur ku përfshihen:
	a) të gjitha fondet apo pasuritë e tjera që zotërohen ose kontrollohen nga personi apo enti i shpallur dhe jo vetëm ato që mund të lidhen me një kërcënim, përgatitje apo akt terrorist të veçantë; dhe
	b) ato fonde apo pasuri të tjera që tërësisht ose pjesërisht zotërohen apo kontrollohen, drejtpërdrejt ose tërthorazi, nga personi apo enti i shpallur; dhe 
	c) fondet ose pasuritë e tjera të rrjedha apo të prodhuara nga fondet ose pasuritë e tjera që zotërohen apo kontrollohen, drejtpërdrejt ose tërthorazi, nga personi apo enti i shpallur; si dhe
	ç) fondet apo pasuritë e personave ose enteve që veprojnë për llogari të apo sipas orientimeve të peronave ose enteve të shpallura.”.

Neni 2

	Në nenin 6, pas pikës 4 shtohet pika 4/1 me këtë përmbajtje: 
	“4/1. Të njëjtat masa merren edhe për fondet dhe pasuritë e tjera: 
	a) në të cilat personi i shpallur ushtron të drejta kontrolli faktike; 
	b) që zotërohen apo kontrollohen nga personi i shpallur, duke mos i kufizuar masat për fondet dhe pasuritë e tjera që mund të lidhen me një akt terrorist specifik, komplot apo kërcënim; 
	c) që janë individualisht apo bashkërisht të zotëruara ose kontrolluara, direkt apo indirekt, nga persona të shpallur;  
	ç) të rrjedhura apo të krijuara nga fondet ose pasuritë e zotëruara apo të kontrolluara, direkt apo indirekt, nga personat e shpallur;
	d) të personave që veprojnë për llogari ose nën drejtimin e personave të shpallur.”. 

Neni 3

	Në nenin 7, pika 1, bëhen ndryshimet si më poshtë:
	1. Në shkronjën “b” fjalët “Zyrën Qendrore të Pasurive të Paluajtshme dhe” hiqen. 
	2. Pas shkronjës “b” shtohet shkronja “b/1” me këtë përmbajtje:
	“b/1) Agjencia Shtetërore e Kadastrës”.

Neni 4

	Në nenin 10 bëhen këto shtesa dhe ndryshime:
	1. Në pikën 1, pas fjalëve “janë të detyruara të raportojnë menjëherë” shtohen fjalët “pa njoftim paraprak të personave të dyshuar”. 
	2. Në pikën 2, fjalët “është i detyruar të njoftojë menjëherë organet e zbatimit të ligjit ose Drejtorinë e Përgjithshme të Parandalimit të Pastrimit të Parave” zëvendësohen me fjalët “është i detyruar që, pa njoftim paraprak dhe përfshirje të personave të dyshuar apo të prekur, të njoftojë menjëherë Drejtorinë e Përgjithshme të Parandalimit të Pastrimit të Parave.” .

Neni 5

	Pas nenit 10 shtohet neni 10/1 me këtë përmbajtje:

 “Neni 10/1
Ngrirja e përkohshme

	1. Subjektet, institucionet dhe personat e parashikuar në nenin 10, të këtij ligji, si dhe çdo person në Republikën e Shqipërisë, ngrijnë përkohësisht fondet apo asetet e tjera të personave ose enteve të shpallura, në mënyrë të drejtpërdrejtë, sapo marrin dijeni për shpalljen nga strukturat përkatëse të Këshillit të Sigurimit të Kombeve të Bashkuara, organizatat ndërkombëtare ku Republika e Shqipërisë është palë, pa u kushtëzuar nga nxjerrja e urdhrit të bllokimit të përkohshëm apo vendimit përkatës të Këshillit të Ministrave, sipas parashikimeve të këtij ligji.
	2. Ndalohet vënia në dispozicion të personave apo enteve  të shpallura nga strukturat përkatëse, sipas pikës 1, të këtij neni, të enteve të zotëruara apo kontrolluara në mënyrë të drejtpërdrejtë apo të tërthortë prej tyre dhe të personave apo enteve që veprojnë për llogari apo sipas orientimeve të personave apo enteve të shpallura, të  fondeve apo pasurive të tjera, burimeve ekonomike, shërbimeve financiare apo të tjera, në mënyrë të drejtpërdrejtë apo të tërthortë, pjesërisht apo tërësisht. 
	3. Ndalohet njoftimi paraprak i personave të shpallur, sipas pikës 1, të këtij neni, dhe të interesuar apo prekur, sipas pikës 2, të këtij neni, për ngrirjen e përkohshme. 
	4. Të dhënat e plota për rastet e ngrirjes së përkohshme, përfshirë transaksionet e mbetura në tentativë, i njoftohen menjëherë Drejtorisë së Përgjithshme të Parandalimit të Pastrimit të Parave, e cila jep udhëzimet e nevojshme.
	5. Vendimet e strukturave përkatëse, sipas pikës 1, të këtij neni, kanë fuqi të drejtpërdrejtë dhe të menjëhershme, i njoftohen zyrtarisht subjekteve të parashikuara në nenin 10, të këtij ligji, si dhe publikohen në faqen zyrtare të Drejtorisë së Përgjithshme të Parandalimit të Pastrimit të Parave.
	6. Zbatimi i masës së ngrirjes së përkohshme vijon deri në daljen e urdhrit të bllokimit nga ministri përgjegjës për financat, sipas parashikimeve të këtij ligji.
	7. Rregullat dhe procedura më të detajuara për zbatimin e këtij neni përcaktohen me vendim të Këshillit të Ministrave.”. 

Neni 6

	Në nenin 14 bëhen këto ndryshime dhe shtesa: 
	1. Pika 1 ndryshohet si më poshtë:
	“1. Ministri përgjegjës për punët e jashtme, menjëherë dhe jo më vonë se 3 ditë nga marrja e vendimit nga Këshilli i Sigurimit të Kombeve të Bashkuara, i propozon Këshillit të Ministrave përfshirjen në listën e personave të shpallur, duke njoftuar, njëkohësisht, organet përgjegjëse, organet e zbatimit të ligjit, shërbimet informative dhe ministrin përgjegjës për financat, i cili miraton bllokimin e përkohshëm për fondet dhe pasuritë e tjera të këtyre personave, nëse ka të dhëna për ekzistencën e tyre brenda vendit.”.
	2. Në pikën 3, fjalët “brenda 15 ditëve” zëvendësohen me fjalët “në mbledhjen e parë të radhës”.
	3. Pas pikës 3 shtrohet pika 4 me këtë përmbajtje: 
	“4. Në rastet e listimit, sipas këtij neni, ndiqen procedurat dhe formularët standardë për listim, të miratuara nga strukturat përkatëse të Këshillit të Sigurimit të Kombeve të Bashkuara.”.

Neni  7

	Në nenin 15 bëhen shtesat si më poshtë:
	1. Në pikën 1, pas fjalëve “ose kanë dyshime të bazuara në indicie për përfshirje personash, në çdo formë,” shtohen fjalët “në mënyrë të drejtpërdrejtë apo nëpërmjet personave të tjerë fizike dhe juridikë”. 
	2. Pas pikës 1 shtohet pika 1/1 me këtë përmbajtje: 
	“1/1. Procedura dhe standardet e parashikuara në këtë nen ndiqen edhe në rastet e propozimeve për listim të kërkuara sipas pikës 2, të nenit 5, të këtij ligji.”.

Neni  8

	Në nenin 16  bëhen këto ndryshime:
	1. Në pikën 1, fjalët “mund të urdhërojë” zëvendësohen me fjalën “urdhëron”. 
	2. Në pikën 2 bëhen këto ndryshime:
	a) fjalët “jo më shumë se 30 ditë pune” zëvendësohen me fjalët “jo më shumë se 45 ditë pune”. 
	b) Në fund të fjalisë së dytë shtohet shprehja me këtë përmbajtje: 
	“si dhe subjekteve të parashikuara në nenin 10 të këtij ligji”. 

Neni 9

	Në nenin 18 bëhen këto ndryshime dhe shtesa: 
	1. Pika 4 ndryshohet si më poshtë:  
	“4. Ministria përgjegjëse për punët e jashtme, pas marrjes së njoftimit, sipas pikës 3, të këtij neni, informon strukturat përkatëse pranë Këshillit të Sigurimit të Kombeve të Bashkuara, sipas afateve dhe modaliteteve të përcaktuara prej tyre, duke ndjekur format, procedurat dhe/ose kërkesat e strukturave përkatëse në lidhje me informacionin e kërkuar për identifikimin e personave të shpallur dhe të lidhur me ta, të dhëna për rastin dhe arsyet e propozimit, si dhe nëse statusi i vendit, si propozues, mund të bëhet i njohur. I njëjti standard të dhënash dhe procedure, për aq sa është e zbatueshme, përdoret edhe në rastet kur i kërkohet një vendi tjetër marrja e masave për bllokim të përkohshëm apo sekuestrim, sipas parashikimeve të këtij ligji.”.
	2. Pas pikës 4 shtohet pika 5 me këtë përmbajtje: 
	“5. Kërkesa për shpallje pranë strukturave përkatëse në Këshillin e Sigurimit të Kombeve të Bashkuara dërgohet në rastet kur rezulton se ka shkaqe të arsyeshme që krijojnë dyshimin  për përfshirjen e personit ose subjektit përkatës, për të cilin kërkohet shpallja në vepra të terrorizimit ose të financimit të tij.   Kërkesat e bëra në përputhje me këtë pikë duhet të bëhen pa njoftim paraprak të personit apo subjektit përkatës.”.

Neni 10

	Në nenin 21 bëhen këto ndryshime:
	1. Në pikën 2, fjalët  “brenda 3 ditëve” zëvendësohen me fjalën “menjëherë,”. 
	2. Në pikën 3, fjalët “brenda 10 ditëve” zëvendësohen me fjalën “menjëherë,”.

Neni 11

	Në nenin 22, pika 4 ndryshohet si më poshtë: 
	“4. Procedurat dhe rregullat e marrjes në administrim, shpenzimet për administrim dhe kthim të fondeve e pasurive të tjera të sekuestruara rregullohen në përputhje me legjislacionin në fuqi për administrimin e pasurive të sekuestruara dhe të konfiskuara.”.

Neni 12

	Në nenin 23, pas pikës 3 shtohet pika 4 me këtë përmbajtje:
	“4. Autorizimi për shpenzimet e lejuara, sipas këtij neni, kryhet pasi të jenë realizuar procedurat dhe kërkesat përkatëse, të vendosura nga strukturat përkatëse të Këshillit të Sigurimit të Kombeve të Bashkuara.”.

Neni  13

	Në  nenin 25  bëhen këto ndryshime dhe shtesa:
	1. Në pikën 1, fjalët “ose mbështetur në kërkesën e personit të shpallur,” zëvendësohen me fjalët “kërkesën e personit të shpallur ose të personit të cenuar  gabimisht,”. 
	2. Në pikën 4, pas shkronjës “dh” shtohet shkronja “e” me këtë përmbajtje:
	“e) për shkak të kërkesës së bazuar të personave të cenuar gabimisht nga masat e parashikuara në këtë ligj.”.
	3. Pas pikës 4 shtohen pikat 4/1 dhe 4/2 me këtë përmbajtje: 
	“4/1. Ministri përgjegjës për punët e jashtme publikon procedurat për dërgimin e kërkesave për heqje nga lista, drejtuar strukturave përkatëse të Këshillit të Sigurimit të Kombeve të Bashkuara, në përputhje me procedurat dhe kriteret e vendosura nga këto struktura.
	4/2. Në rast se Këshilli i Ministrave vlerëson se personi apo subjekti i shpallur nuk i plotëson kriteret e shpalljes apo të vijimit të përfshirjes së tij në listat përkatëse, ministri përgjegjës për punët e jashtme, në përputhje me procedurat e miratuara nga strukturat përkatëse të Këshillit të Sigurimit të Kombeve të Bashkuara, paraqet kërkesë për heqjen nga lista e shpalljes.”.
	4. Në pikën 5, fjalët “brenda 3 muajve” zëvendësohen me fjalët “sa më shpejt të jetë e mundur, por jo më vonë se brenda 15 ditëve”.

Neni 14

	Kudo në ligj fjalët “Ministri i Financave” zëvendësohen me fjalët “ministri përgjegjës për financat, fjalët “Ministri i Punëve të Jashtme” zëvendësohen me fjalët “ministri përgjegjës për punët e jashtme”, fjalët “Ministri i Brendshëm” zëvendësohen me fjalët “ministri përgjegjës për çështjet e rendit dhe sigurisë publike”, fjalët Ministria e Brendshme” zëvendësohen me fjalët “ministria përgjegjëse për çështjet e rendit dhe sigurisë publike”, fjalët “Ministri i Drejtësisë” zëvendësohen me fjalët “ministri përgjegjës për çështjet e drejtësisë”, fjalët “Ministria e Drejtësisë” zëvendësohen me fjalët “ministria përgjegjëse për çështjet e drejtësisë”, fjalët “Ministri i Mbrojtjes” zëvendësohen me fjalët “ministri përgjegjës për çështjet e mbrojtjes” dhe fjalët “Ministria e Mbrojtjes” zëvendësohen me fjalët “ministria përgjegjëse për çështjet e mbrojtjes”.

Neni 15

	Ngarkohet Këshilli i Ministrave që, brenda 6 muajve nga hyrja në fuqi e këtij ligji, të nxjerrë aktin nënligjor në zbatim të pikës 7, të nenit 10/1, të këtij ligji.   

Neni 16

	Ky ligj hyn në fuqi 15 ditë pas botimit në Fletoren Zyrtare.


Miratuar në datën 17.6.2019

[bookmark: _GoBack]Shpallur me dekretin nr. 11214, 4.7.2019 datë të Presidentit të Republikës së Shqipërisë, Ilir Meta.









